# **Handicapbevægelsens forslag kan øge beskæftigelsen med 1.000 personer**

Handicapbevægelsen har fremsat en række forslag, som dels vil være med til forbedre dagligdagen for personer med handicap, og som dels kan bidrage til at få gang i hjulene i dansk økonomi, når vi kommer på den anden side af sundhedskrisen.

AE har for Danske Handicaporganisationer (DH) skønnet over de makroøkonomiske konsekvenser af vækstforslagene. Beregningerne er foretaget i den makroøkonomiske model, ADAM, som udvikles og vedligeholdes af Danmarks Statistik.

## **DH’s forslag og antagelser bag beregningerne**

Nedenfor opsummeres de enkelte forslag, og de antagelser der er gjort for at udføre beregningerne i ADAM.

1. *Obligatorisk pensionsopsparing*

Borgerne skal have mulighed for at få udbetalt deres obligatoriske pensionsopsparing i årene 2020-2022. Pengene vil gå til lavindkomstgrupper, som har en høj forbrugstilbøjelighed. I beregningerne er der derfor forudsat en forbrugskvote på 80 procent. Erfaringerne fra udbetalingen af SP-pengene under finanskrisen tydede på, at 60 procent af de udbetalte penge gik direkte til forbrug.[[1]](#footnote-1)

Som følge af, at indbetalingerne er fradragsberettigede, skønnede finansministeriet, at den offentlige saldo ville blive svækket med 200 mio. kr. i 2020, 500 mio. kr. i 2021 og 700 mio. kr. i 2022, da man etablerede den obligatoriske pensionsopsparing.[[2]](#footnote-2) Hvis vi antager en marginalskat på 39 procent, betyder det, at der kommer 300 mio. kr. til udbetaling i 2020, 800 mio. kr. i 2021 og 1,1 mia. kr. i 2022 efter skat.

1. *Mere fleksible erhvervsuddannelser*

DH forslår, at unge med handicap tilbydes EUD-uddannelser på mere fleksible vilkår. DH anslår udgiften til at være 20 mio. kr. i perioden 2020-2023 – dvs. 5 mio. kr. hvert år. Tiltaget er i ADAM lagt ind som en øget vækst i det offentlige forbrug.

1. *Vederlagsfri fysioterapi*

DH forslår at suspendere de aftalte rammer for vederlagsfri fysioterapi i 2020 og 2021. DH vurderer at det ikke kommer til at betyde forhøjede offentlige udgifter set over de to år. Effekten af forslaget er ikke blevet vurderet.

1. *Styrke sundhedsindsatsen på botilbud*

DH forslår at sundhedsindsatsen på bosteder for mennesker med handicap skal styrkes. Indsatsen vurderes at koste 100 mio. kr. i perioden 2020-2023. Tiltaget er i ADAM lagt ind som øget vækst i det offentlige forbrug.

1. *Styrkelse af tilgængelighedspuljen*

DH forslår at styrke tilgængelighedspuljen med 72 mio. kr. over tre år (Puljen er i forvejen på 28 mio. kr.)

Som reglerne er i dag, kan tilskuddet til et projekt maksimalt udgøre 50 pct. af det samlede beløb af den støtteberettigede del af projektet excl. moms. Tilskudsmodtager bidrager selv med mindst 50 pct. af det samlede beløb.

Hvis puljen netto styrkes med 72 mio. kr., muliggør det efter de gældende regler investeringer for 180 mio. kr. over tre år (72 mio. kr. fra puljen, 72 mio. kr. som man selv skal lægge + moms på 36 mio. kr.).

Hvis vi antager et dødvægtstab på 50 procent. giver det 90 mio. kr. over tre år. Tiltaget er tænkt som et forsøg på at øge de private investeringer, hvorfor tiltaget i AE’s beregninger er lagt ind som et løft af de private boliginvesteringer i ADAM på 90 mio. kr. over tre år.

1. *Skab tilgængelige boliger med Bolig-jobordningen*

DH forslår at udvide Bolig-jobordningen til også at omfatte forbedringer så boliger bliver mere tilgængelige for personer med handicap. DH vurderer at udvidelsen vil koste 25 mio. kr. i 2020 og 50 mio. kr. i både 2021 og i 2022.

Tidligere beregninger foretaget af finansministeriet peger på, at når man skaber ét job ved hjælp af Bolig-jobordningen koster det i omegnen af 1½ mio. kr.[[3]](#footnote-3) Det forhold er lagt til grund i beregningerne.

1. *Sæt gang i kommunale investeringer i tilgængelighed*

DH forslår at afsætte en ekstra lånepulje i 2020 og 2021 på i alt 750 mio. kr. (dvs. 375 mio. kr. hvert af årene) til at løfte de kommunale investeringer i tilgængelighed for personer med handicap. Tiltaget er i ADAM simuleret ved at løfte de offentlige bygge- og anlægsinvesteringer med 375 mio. i 2020 og 2021.

Som et supplement er der også regnet på effekten af hvis puljen i stedet bliver på 500 mio. kr., og investeringerne i hvert af de to år løftes med 250 mio. kr.

1. *Bedre adgang til naturen for mennesker med handicap*

DH forslår at der afsættes en pulje på 5 mio. kr. til investeringer, som kan forbedre adgangen for personer med handicap til naturen. Tiltaget er i ADAM simuleret ved at løfte de offentlige bygge- og anlægsinvesteringer med 5 mio. i 2020.

1. *Tilgængelighed til togstationer*

DH forslår at man for 2020 og 2021 afsætter 500 mio. kr. til investeringer, som kan forbedre adgangen til togstationer for personer med handicap. Tiltaget er i ADAM simuleret ved at løfte de offentlige bygge- og anlægsinvesteringer med 250 mio. i 2020 og 2021.

## **DH’s forslag kan løfte beskæftigelsen med over 1.000 personer i 2021 og 2022**

Samlet set vil DH’s forslag kunne bidrage til at løfte beskæftigelsen de kommende år. Det fremgår af tabel 1, som gengiver den samlede effekt af DH’s væksttiltag.

I 2020 vil tiltagene øge beskæftigelsen med ca. 600 personer, mens tiltagene øger beskæftigelsen med godt 1.000 personer i 2021 og 2022.

Den offentlige saldo forværres i 2020 med ca. 55 mio. kr. i 2020.

I 2020 har staten godt nok umiddelbare merudgifter for over 700 mio. kr. som følge af tiltagene, men forslaget om at udbetale den obligatoriske pensionsopsparing (som ikke koster staten noget ekstra da pengene allerede er afsat på finansloven) betyder, at man får fremrykket nogle skatteindtægter, som man ellers først ville have fået ind, når borgerne gik på pension. Dertil kommer flere momsindtægter fra det øgede forbrug, som udbetalingen af pensionsopsparingen skaber.

Endelig betyder den højere beskæftigelse, at der kommer flere skatteindtægter fra arbejdsindkomst og færre udgifter til overførselsindkomst.

I de efterfølgende år bliver effekten på den offentlige saldo endda positiv. Det skyldes, at der fremrykkes skat på 500 mio. kr. i 2021 og 700 mio. kr. i 2022, som følge af udbetaling af den obligatoriske pensionsopsparing. Hertil kommer moms og afgifter af de penge som udbetales, samt skat og sparende overførsler som følge af de ca. 1000 personer, som kommer mere i beskæftigelse. Dette mere end opvejer de umiddelbare offentlige udgifter på 737 mio. kr. i 2021 og 112 mio. kr. i 2022. [[4]](#footnote-4)

|  |
| --- |
| **Tabel 1. Effekter af DH’s forslag** |
|  | 2020 | 2021 | 2022 |
| Beskæftigelse (1.000 personer) | 0,6 | 1,1 | 1,2 |
| BNP-niveau (Procent) | 0,04 | 0,06 | 0,07 |
| Samlet saldoeffekt (mio. kr.) | -55 | 649 | 1.674 |

Kilde: AE på baggrund af beregninger på ADAM.

I tabel 1 er det under forslag 7 antaget, at de offentlige investeringer i hvert af årene 2020 og 2021 løftes med 375 mio. kr. Hvis vi i stedet antager, at de offentlige investeringer under forslag 7 kun løftes med 250 mio. kr. i hvert af årene, bliver jobeffekterne en anelse mindre. Det fremgår af tabel 2.

Med de lidt lavere offentlige investeringer under forslag 7, bliver jobeffekten i 2021 ca. 100 personer lavere end i tabel 1.

|  |
| --- |
| **Tabel 2. Effekter af DH’s forslag** |
|  | 2020 | 2021 | 2022 |
| Beskæftigelse (1.000 personer) | 0,6 | 1,0 | 1,2 |
| BNP-niveau (Procent) | 0,03 | 0,06 | 0,07 |
| Samlet saldoeffekt (mio. kr.) | 16 | 712 | 1.666 |

Kilde: AE på baggrund af beregninger på ADAM.

Det er især de offentlige investeringer i DH’s vækstforslag (forslag 7 og 9) og udbetalingen af den obligatoriske pensionsopsparing (forslag 1), der skaber job. Det fremgår af tabel 3, som viser jobeffekterne af de offentlige investeringer og udbetalingen af den obligatoriske pensionsopsparing.

|  |
| --- |
| **Tabel 3. Effekter af forslag 1, 7og 9** |
|  | 2020 | 2021 | 2022 |
| Beskæftigelse (1.000 personer) | 0,5 | 1,0 | 1,1 |
| * heraf som følge af forslag 7 og 9
 | 0,4 | 0,5 | 0,1 |
| * heraf som følge af forslag 1
 | 0,1 | 0,5 | 1,0 |
| BNP-niveau (Procent) | 0,03 | 0,06 | 0,06 |
| Samlet saldoeffekt (mio. kr.) | -13 | 693 | 1.715 |

Anm.: Offentlige investeringer er løftet med tilsvarende beløb som i tabel 1.

Kilde: AE på baggrund af beregninger på ADAM.

1. Kreiner, C. T. et. al.: Liquidity Constraint Tightness and Consumer Responses to Fiscal Stimulus Policy. American Economic Journal: Economic Policy 2019, 11(1): 351–379 https://doi.org/10.1257/pol.20140313 [↑](#footnote-ref-1)
2. Se <https://fm.dk/media/16685/finanslov2019_faktaark.pdf> [↑](#footnote-ref-2)
3. Se <https://www.ae.dk/sites/www.ae.dk/files/dokumenter/analyse/job-for-1-5-mia.pdf> [↑](#footnote-ref-3)
4. Den umiddelbare udgift for statskassen er i 2022 betydeligt lavere end i 2020 og 2021, fordi de offentlige investeringer bortfalder i 2022. [↑](#footnote-ref-4)